น้องใหม่ใหญ่เบิ้ม! AWC เบียด KKP เข้า SET50 ฟาก BEAUTY หลุด SET100
น้องใหม่ใหญ่เบิ้ม! AWC เบียด KKP เข้า SET50 ฟาก BEAUTY หลุด SET100
10 ต.ค. 2562

ตลาดหลักทรัพย์แห่งประเทศไทย (ตลท.) เปิดเผยว่าตลาดหลักทรัพย์ฯนำหลักทรัพย์ของบริษัท แอสเสทเวิรด์คอร์ป จำกัด (มหาชน) หรือ AWC ซึ่งจดทะเบียนและเริ่มซื้อขายวันแรกเมื่อ 10 ต.ค.2562 เข้าคำนวณดัชนี SET50 และ SET100 
โดยมีผลตั้งแต่วันที่16 ต.ค.2562 เป็นต้นไป และนำหลักทรัพย์ของธนาคารเกียรตินาคินจำกัด (มหาชน) หรือ KKP และ บริษัท บิวตี้คอมมูนิตี้ จำกัด (มหาชน) หรือ BEAUTY ออกจากองค์ประกอบของดัชนี SET50  และ SET100 ไปอยู่ในกลุ่มหลักทรัพย์สำรอง (Reserve List) ของแต่ละดัชนีตามลำดับ
ทั้งนี้การทบทวนรายชื่อหลักทรัพย์ที่ใช้สำหรับคำนวณดัชนีดังกล่าวเป็นไปตามหลักเกณฑ์การคัดเลือกหลักทรัพย์ระหว่างรอบที่กำหนดหลักการว่าจะนำหลักทรัพย์จดทะเบียนใหม่เข้ามารวมคำนวณดัชนีหากหลักทรัพย์ที่จดทะเบียนใหม่นั้นมีขนาดใหญ่ 
กล่าวคือมีมูลค่าหลักทรัพย์ตามราคาตลาดมากกว่าร้อยละ 1 ของมูลค่าหลักทรัพย์ตามราคาตลาดรวมหรือมีมูลค่าหลักทรัพย์ตามราคาตลาดอยู่ในช่วง 20 ลำดับแรกของหลักทรัพย์ในดัชนี SET50 และ SET100 
โดยจะนำหลักทรัพย์ที่มีมูลค่าหลักทรัพย์ตามราคาตลาดน้อยสุดออกจากการคำนวณดัชนีไปไว้ในกลุ่มหลักทรัพย์สำรอง